b'\n_START_ARTICLE_\nTeorija zarote NLP\n_START_PARAGRAPH_\nTeorija zarote NLP (angle\xc5\xa1ko UFO conspiracy theory) je teorija zarote, ki trdi, da imajo ve\xc4\x8dje svetovne vlade (predvsem vlada ZDA) dokaze o obstoju neznanih lete\xc4\x8dih predmetov, ki so posledica nezemeljskih obiskov, toda njihov obstoj zanikajo. Tako naj bi ravnali, ker naj se \xc4\x8dlove\xc5\xa1tvo \xc5\xa1e ne bi bilo pripravljeno soo\xc4\x8diti s psiholo\xc5\xa1kimi, socialnimi in teolo\xc5\xa1kimi posledicami takega razkritja._NEWLINE__NEWLINE_Po trditvi zagovornikov teorije obstoja NLP naj bi precej ljudi potrdilo obstoj NLP. Tu gre predvsem za pilote, kontrolorje poletov, astronavte, voja\xc5\xa1ko osebje in tudi vladne uslu\xc5\xbebence, vendar naj bi te pri\xc4\x8de z razli\xc4\x8dnimi metodami uti\xc5\xa1ali in jim prepovedali poro\xc4\x8danje o obstoju NLP. Obenem o obstoju NLP poro\xc4\x8dajo tudi obi\xc4\x8dajni ljudje, ki pa so pogosto ozna\xc4\x8deni kot posamezniki z bujno domi\xc5\xa1ljijo._NEWLINE_Teorija pogosto vklju\xc4\x8duje predpostavko, da so svetovne velesile \xc5\xbee precej \xc4\x8dasa v stiku z nezemljani in da z njimi sodelujejo. Trdijo, da velesile nezemljanom v zameno za tehnologijo dovoljujejo ugrabitve ter poskuse na ljudeh in \xc5\xbeivalih. Poleg tega je precej govora o velikih podzemnih bazah (Phillip Schneider), katerih obstoj naj bi bila strogo varovana skrivnost; v njih naj bi potekale skupne aktivnosti ljudi in nezemljanov. Podobne aktivnosti naj bi v okviru tajnih vesoljskih programov potekale tudi v vesolju._NEWLINE_Izpeljanka te teorije pa trdi, da pri NLP ne gre za plovila nezemljanov, temve\xc4\x8d gre za letala iz t. i. \xc4\x8drnih programov, ki naj bi jih \xc5\xbee prakti\xc4\x8dno od konca 2. svetovne vojne dalje izvajale nekatere svetovne velesile (predvsem ZDA) oz. dolo\xc4\x8dene skrivne zdru\xc5\xbebe, za katere ne vedo niti vladni predstavniki teh velesil. Eden od glavnih zagovornikov te teorije je William Lyne.'